Detholiad o *Su’ma’i WAAA!*

Gan Gwenno Mair Davies

(*Gwelwn ddrws yng nghefn y llwyfan. Daw* ***Eifion*** *ac* ***Ynyr*** *i mewn, gyda bag a sach gysgu ar eu cefnau. Mae* ***Eifion*** *yn edrych o gwmpas yr ystafell mewn edmygedd a gwenu’n ddrygionus. Mae* ***Ynyr*** *yn edrych ychydig yn fwy petrusgar, ac ar bigau braidd.* *Clywir lleisiau’r merched. O’u clywed, mae Eifion yn dal sylw* ***Ynyr*** *ac mae’r ddau yn cuddio.*)

MAIR: Tyd yn dy flaen Siân.

ALWENA: Rwyt ti bron iawn â chyrraedd.

SIÂN: Peidiwch â mynd i mewn hebddo i!

(*Mae* ***Siân*** *yn ymddangos ger y drws yn fyr o wynt ac wedi llwyr ymlâdd*.)

MAIR: Reit! Ar ôl tri ... Un ... dau ... tri.

(*Mae’r tair yn cymryd ychydig gamau i mewn i’r ystafell, ac yna’n aros yn llonydd gan edrych o’u cwmpas. Wrth i’r tair astudio’r ystafell, mae* ***Eifion*** *ac* ***Ynyr*** *yn sleifio y tu ôl iddyn nhw. Mae* ***Eifion*** *yn cyfri i dri â’i fysedd fel arwydd i* ***Ynyr*** *weiddi*.)

YNYR AC EIFION: Bw! (*yn uchel iawn*)

(*Mae’r tair yn sgrechian mewn hysteria, ac* ***Ynyr*** *ac* ***Eifion*** *yn chwerthin am eu pennau*.)

MAIR: (*Yn flin*) Eifion Bont-y Bugail ac Ynyr Jones, doedd hynna ddim yn ddoniol.

(*Y bechgyn yn parhau i chwerthin*.)

ALWENA: Oes ’na fwy wedi cyrraedd?

EIFION: Na. Dim ond y ddau ohonon ni.

SIÂN: Dwi’m yn meddwl bod ’na fwy am ddod, nagoes?

YNYR: Ro’n i’n gwybod mai fel yma y byddai hi. Hen syniad gwirion oedd dod yma i aros. Codi arian trwy gysgu mewn hen blasdy sydd, yn ôl y sôn, yn gartref i ambell ysbryd. Dwi ddim am aros yma am yr un eiliad arall. Dwi’n mynd.

ALWENA: I le?

YNYR: Adra.

(*Mae* ***Ynyr*** *yn mynd ati i hel ei sach gysgu, a’i fag er mwyn gadael y plasdy*.)

MAIR: Paid â mynd Ynyr ...

EIFION: (*Wrth* ***Mair***) Gad iddo fo fynd i lyncu mul. Dim ond gobeitho na neith o gyfarfod ysbryd y wraig honno oedd yn arfer byw ’ma.

YNYR: Pa wraig?

EIFION: Roedd yna gwpwl priod yn arfer byw yma, amser maith yn ôl. Roedden nhw mewn cariad efo’i gilydd dros eu pen a’u clustie. Roedd y ddau yn mynd i bobman efo’i gilydd. Ond un diwrnod, mi gafodd y wraig ’i tharo’n wael iawn ac yn rhy wan i godi o’r gwely. Ac felly, am ’i bod hi mor sâl, a’i gŵr angen mynd i nôl doctor iddi, roedd yn rhaid iddyn nhw fod ar wahân. A wyddoch chi be, y diwrnod hwnnw, ddaeth ei gŵr hi byth yn ôl. A wydda neb hyd heddiw beth yn union ddigwyddodd iddo fo. Wrth gwrs. Mi dorrodd hi ’i chalon a bu farw yma yn y plasdy. Maen nhw’n deud bod ysbryd y wraig yn dal i gerdded yn ôl ac ymlaen yn aros i’r gŵr ddychwelyd ati.

ALWENA: O mam bach!

MAIR: (*Gan geisio newid y pwnc*) Be am chwarae ‘Dwi’n gweld hefo’n llygad bach i ...’?

YNYR: Gêm i blant bach ydi honne.

EIFION: Chwarae cuddio ’ta?

SIÂN: Ia, iawn.

MAIR: Reit ta, dwi’n cyfri i ddeg, felly ...Un ... Da... Tri... Pedwar ... Pump ...

 (*Mae* ***Alwena’n*** *rhedeg i nôl bar o siocled o’i bag ac yna’n mynd i guddio o dan orchudd un o’r dodrefn. Mae* ***Eifion****,* ***Siân*** *ac* ***Ynyr*** *yn cuddio*.)

MAIR: ... Chwech ... Saith ... Wyth ... Naw ... Deg. Barod neu beidio, dwi’n dod.

(*Mae* ***Mair*** *yn aros am eiliad, gan wrando’n ofalus. Clywir sŵn, fel papur siocled yn cael ei agor. Mae* ***Mair*** *yn cerdded i gyfeiriad y sŵn, sef man cuddio* ***Alwena****. Mae hi’n tynnu’r gorchudd yn gyflym i ddadorchuddio Alwena a bar o sioceld yn ei cheg*.)

ALWENA: (*Â’i cheg yn llawn*) Sut goblyn ...?

MAIR: Alwena, mi faswn i wedi gallu dy glywed di’n straffaglu i agor y siocled yne o’r pentre!

(*Clywir sŵn chwerthin yn dod o gyfeiriad lle mae* ***Siân*** *yn cuddio*.)

MAIR: Waeth i thithe ddod allan, Siân, dwi’n gallu dy glywed di’n chwerthin.

(*Mae* ***Mair*** *yn darganfod* ***Ynyr*** *yn cuddio*.)

YNYR: Fi oedd yr olaf i gael fy ffeindio, ia? Felly fi sy’n dditectif nesa!

MAIR: Naci! Mae Eifion yn dal ar ôl yn rhywle.

ALWENA: Ond does ’na nunlle arall y gallai o fod.

YNYR: Eifion?!

SIÂN: Mae o’n gorfod bod yma’n rhywle.

(*Ar hyn, mae* ***Eifion*** *yn rhoi naid allan yn gwisgo’r flanced wen drosto, gan floeddio nerth esgyrn ei ben, nes bod* ***Ynyr*** *a’r merched yn sgrechian ac yn cofleidio ei gilydd mewn ofn.)*

EIFION: (*Yn tynnu’r gynfas oddi amdano. Prin yn gallu siarad am ei fod yn chwerthin cymaint.)* Bobol bach, mae hyn yn rhy hawdd. (*Chwerthin mawr*.)

(*Clywir sŵn* ***Alwena*** *yn snwffian crio*.)

SIÂN: (*Wrth Alwena*) Be haru ti?

ALWENA: Dwi ddim eisiau aros yma dim mwy. Dwi isio mynd adre.

MAIR: Be sy Alwena?

ALWENA: Mae gen i ofn ... ofn yr ysbrydion ...

EIFION: Tynnu eich coes chi o’n i, hen chwedl wirion ydi hi ...

MAIR: (*Gan geisio codi calon Alwena*) Be am gael gêm fach arall?

EIFION: (*Wrth Alwena*) Ac mi gei di fod yn dditectif y tro yma.

SIÂN: Reit ta ditectif Alwena, cau dy lygaid a chyfra i ddeg.

ALWENA: (*Yn cau ei llygaid*) Un ... Dau ... Tri ... Pedwar ...

(*Yn ystod hyn, mae gweddill y criw yn gwasgaru er mwyn dod o hyd i le addas i guddio*.)

ALWENA: Pump ... Chwech ... Saith ... Wyth ... Naw ... Deg. Barod neu beidio, dwi’n dod.

(*Mae hi’n dechrau edrych o amgylch yr ystafell yn frwdrydig. Mae hi’n gweld troed* ***Mair***.)

ALWENA: Dwi’n gweld efo’n llygad bach i ... troed Mair o dan y gadair!

(*Mae* ***Mair*** *yn dod allan o’i chuddfan*.)

MAIR: Da iawn, Alwena.

(***Alwena*** *yn canfod* ***Ynyr*** *yn cuddio o dan flanced.*)

ALWENA: Wedi dy ffeindio di.

YNYR: A finna wedi gobeithio cael nap bach o dan y flanced yna.

ALWENA: Ydw i’n gweld cysgod yn symud yn fan’cw?

(***Alwena*** *yn canfod* ***Siân*** *yn cuddio o dan flanced.*)

ALWENA: Felly dim ond Eifion sy ar ôl.

(*Mae* ***Alwena’n*** *parhau i edrych o amgylch yr ystafell, a’r tri arall yn mynd i eistedd i lawr, a golwg wedi ymlâdd arnyn nhw. Ymhen ychydig eiliadau, gwelwn rywun yn dod ymlaen, gyda’r gorchudd gwyn drosto. Mae’n cerdded o un pen yr ystafell i’r llall. Mae* ***Alwena’n*** *sylwi arno. Mae’r ‘ysbryd’ yn parhau i gerdded yn ôl ac ymlaen fel hyn trwy’r ddeialog ganlynol*.)

ALWENA: O, ha ha Eifion! (*Saib*) Tydi hyn ddim yn ddoniol. Rwyt t’n gwybod bod gen i ofn ysbrydion.

(*Mae’r tri arall yn troi i weld y gorchudd gwyn yn symud*.)

YNYR: Tyd yn dy flaen, Eifion, mae honna’n hen jôc erbyn hyn.

SIÂN: Bydda fel’na ta. Tyd i eistedd i fan’ma hefo ni Alwena. Mae o’n siŵr o gael llond bol mewn munud.

ALWENA: Be wnawn ni?

MAIR: ‘Dwi’n gweld efo’n llygad bach i’?

SIÂN: Pam lai.

MAIR: Eifion, tyd i chwarae.

ALWENA: Ei anwybyddu fo fyddai orau. Dwi’n gweld hefo’n llygad bach i, rhywbeth yn dechrau hefo ... B.

(*Ar hyn, daw* ***Eifion*** *i mewn*.)

EIFION: Hei! Be ydach chi’n neud? Ydach chi wedi anghofio pob dim amdana i neu be?

SIÂN: (*Yn ei anwybyddu*) Bwrdd?

ALWENA: Naci.

EIFION: Hei. Pam ydach chi’n fy anwybyddu i?

MAIR: (*Yn parhau i chwarae’r gêm*) Blanced?

ALWENA: Naci.

EIFION: (*Mae* ***ysbryd*** *yn dod i sefyll wrth ymyl* ***Eifion***.) Ha! Pwy sydd wedi methu meddwl am dric gwreiddiol, ac yn gorfod dwyn fy nhriciau i?

MAIR: Eifion, waeth i ti heb a ...

(*Ar hyn mae’r criw yn edrych i fyny i weld* ***Eifion*** *a’r ysbryd yn sefyll wrth ochr ei gilydd. Mae* ***Eifion*** *hefyd yn sylweddoli bod ei ffrindiau i gyd yn yr ystafell. Mae pob un yn cyfri’n dawel i weld fod pawb yn yr ystafell. Maen nhw’n edrych ar ei gilydd, cyn troi’n araf i edrych ar y gynfas wen*.)

YSBRYD: Su’ma ’i?

EIFION, YNYR, MAIR, ALWENA, SIÂN: Waaaaaaaaaaaaaaaaaaaaa!